‘Any de la Misericòrdia’

Anna Krutter

**15. Corregir a qui va errat**

Corregir a qui va errat. Una obra de misericòrdia? En tot cas sembla estrany. Corregir a algú, més aviat ens sembla un acte de superioritat, un ficar-nos on no ens demanen. Però, un acte d’amor, sona una raresa. La gent que està equivocada, dóna la sensació que ja ho sap i no li agrada que ningú li digui el que fa malament.

Però, si mirem el nostre entorn més proper, tots ho fem; sobretot els pares amb els fills. Potser no li diem acte de misericòrdia o corregir a qui va errat, sinó que en llenguatge actual en diem ‘posar límits’. En tot cas, no deixem que els nostres fills creixin lliurement com vulguin, sinó que els diem què és adequat fer en cada moment. Els educadors també ho fem constantment a classe.

I quan estem fora del nostre entorn familiar o professional? Si anem pel carrer i veiem un nen que llença un paper a terra, que creua el semàfor en vermell... Diem alguna cosa? Hi ha societats que ho fan. En algunes societats africanes els infants es consideren responsabilitat de tota la comunitat. Jo estaria molt tranqui·la, si les meves filles anessin pel carrer i pogués confiar, que si algú veiés que estan fent alguna cosa malament, les corregiria.

Amb els nens ho veiem una mica clar, però, i els adults? Ens diem els uns als altres el què fem malament? Quan ens pregunten si volem pagar una factura amb IVA o no, quan algú fa una estafa, quan no és honest a la feina, quan no reciclem... Ens ho diem? Estaria bé que ens ho diguéssim? Seria millor la societat?

Jo crec que sí, però cal que ens atrevim a fer-ho, que no ens quedem en la comoditat. En tot cas és un repte, i el repte és fer-ho des de l’amor.